钦定古今图书集成/理学汇编/学行典/第004卷 > 朱子全书 > 《答丁仲澄》
## 钦定古今图书集成/理学汇编/学行典/第004卷 > 朱子全书 > 《答丁仲澄》

程子曰：“涵养须是敬，进学则在致知。”此二言者，体用
本末，无不该备，诚用一日之功，当得其趣。不然空抱
疑悔，不惟无益，反有害矣。夫涵养之功，则非他人所
得与，在贤者加之意而已。若致知事，则正须友朋讲
习之助，庶有发明。不知今见读何书？作何究索，与人
论辨？惟毋欲速，又无蓄疑，先后疾徐，适当其可，则日
进而不穷矣。向见前辈有志于学而性犹豫者，其内
省甚深，下问甚切，然不肯沛然用力于日用闲，是以
终身抱不决之疑，此为可戒而不可为法也。